ХӨВСГӨЛ АЙМГИЙН БҮРЭНТОГТОХ СУМ

ГЭМТ ХЭРЭГ ЗӨРЧЛӨӨС УРЬДЧИЛАН СЭРГИЙЛЭХ, ГЭМТ ХЭРГИЙН ШАЛТГААН

НӨХЦЛИЙГ АРИЛГАХАД ХҮҮХДҮҮДИЙН ОРОЛЦОО БА ХУВЬ НЭМЭР

\Эрдэм шинжилгээнй илтгэл\

ГАР БИЧМЭЛИЙН ЭРХТЭЙ:

Бүрэнтогтох сумын Гэмт хэргээс урьдчилан

Сэргийлэх ажлыг зохицуулах салбар зөвлөлийн

 нарийн бичгийн дарга Ё.Баяржавхлан

**2015.10.16 Баян**

Илтгэлийн агуулга

1. 1-Р БҮЛЭГ: ОРШИЛ ХЭСЭГ
	1. Үндэслэл
	2. Зорилго
	3. Зорилт
	4. Судалгааны арга зүй
	5. Судалгааны ач холбогдол
2. 2-Р БҮЛЭГ: ОНОЛЫН ХЭСЭГ
	1. Гэмт хэргийн тухай хуулиудын тайлбар
	2. Холбогдох хууль
	3. Хүүхдийн оролцооны тухай
3. 3-Р БҮЛЭГ :СУДАЛГААНЫ ХЭСЭГ
	1. Зорилгын хүрээний судалгаа
	2. Судалгааны дүгнэлт
4. ЕРӨНХИЙ ДҮГНЭЛТ
5. САНАЛ
6. НОМ ЗҮЙ

ГЭМТ ХЭРЭГ ЗӨРЧЛӨӨС УРЬДЧИЛАН СЭРГИЙЛЭХ, ГЭМТ ХЭРГИЙН

ШАЛТГААН НӨХЦЛИЙГ АРИЛГАХАД ХҮҮХДИЙН

ОРОЛЦОО БА ХУВЬ НЭМЭР

**1-Р БҮЛЭГ: ОРШИЛ ХЭСЭГ**

* 1. **Үндэслэл**

Гэмт хэргийг бууруулах, гэмт хэргийн шалтгаан нөхцлийг арилгахад иргэн бүрийн оролцоо чухал учраас хүүхдүүдийн оролцоо, хувь нэмэр хэр их байгааг харуулахын тулд энэ сэдвийг сонгож, тодорхой судалгаан дээр үндэслэн тайлбарлахыг зорилоо. Гэмт хэргээс урьдчилан сэргийлэхэд хүүхэд ямар их хувь нэмэр оруулж болохыг томуучууд бид төдийлөн анзаардаггүй, тэдний оролцоог өчүүхэн гэж үздэгт байна. Тиймээс би энэхүү сэдвийг сонгож, хүүхдүүд ямар их нөлөө үзүүлж болохыг харуулахынтулд энэ сэдвийг сонголоо.

 Аймгийн хэмжээний гэмт хэргийн тоо 13.5%-ийн өсөлттэй байгаа ба гэмт хэрэг үйлдэж буй байдал, гэмт хэрэгт өртөж хохирогч болж байгаа сурагчдын тоог харьцуулж үзэхэд хүүхдүүдэд гэмт хэрэг зөрчлийн талаар мэдлэг олгох, урьдчилан сэргийлэх, хүүхдүүдийн оролцоог дэмжих хүүхдийг хүүхдээр нь хамгаалуулах цаг нь болсон гэж үзлээ.

 Гэмт хэрэгт өртөж, гэмт хэргийн хохирогч болж байгаа нь хүүхдүүдийн хувьд гэмт хэрэг зөрчлөөс урьдчилан сэргийлэх мэдлэг мэдээлэл дутуу, мөн оролцоо байхгүй байгаагаас шалтгаалж байгаа үзсэн учраас энэ сэдвийг сонголоо.

* 1. **Зорилго**

Гэмт хэрэг зөрчлөөс урьдчилан сэргийлэх, гэмт хэрэг зөрчлийн шалтгаан нөхцлийг арилгах, гэмт хэргийг бууруулахад хүүхдийн хүсэл сонирхолыг сонсож, тэдний юу хүсч, ямар хэлбэрээр оролцох сонирхолтой байгаа нь тогтоож, оролцоог дэмжих, хүүхдийн оролцоогоор дамжуулан тэдний орчинг өөрчлөх нөхцөл бололцоог хайх, орчинг нь өөрчлөх

* 1. **Зорилт**

Зорилт-1: Хүүхдийн хүсэл сонирхолыг мэдэхийн тулд анкетийн аргаар судалгааг авах,оролцооны хэлбэрийг нь тодорхойлж, хүүхдийн хүсэл сонирхолд нийцүүлэн оролцуулах

Зорилт-2: Хүүхдийн сонирхолд үндэслэн оролцооны хэлбэрийг нь тодруулж, хувь нэмрийн нь үнэлэх, хүүхдийн сэтгэлгээгээр тэдний харилцдаг орчинг нь өөрчлөх

Зорилт-3: Гэмт хэрэг зөрчлийн талаар үндсэн мэдлэгийг оролцогч хүүхдүүдэд ойлгуулах, оролцооны үндсэн дээр өөрчлөлтийг дүгнэх, судалгааны дүгнэлтэндээ үндэслэн санал дэвшүүлэх

* 1. **Судалгааны арга зүй**

“Гэмт хэрэг зөрчлөөс урьдчилан сэргийлэх, гэмт хэргийн шалтгаан нөхцлийг арилгахад хүүхдийн оролцоо ба хувь нэмэр” сэдвийн хүрээнд судалгааны дараах аргуудыг ашиглан илтгэлийн зорилгоо биелүүлэн судалгааг авч нэгдсэн дүгнэлтийг гаргахыг зорилоо.

Судалгаанд анкетын арга, тоон үзүүлэлтийн арга, мэдээлэл цуглуулах арга зэрэг аргуудын хэрэглэхээс гадна нэгтгэн дүгнэх, асуудал боловсруулах, харьцуулах аргуудыг өргөн хэрэглэсэн.

* 1. **Судалгааны ач холбогдол, объект**

Энэхүү судалгааг хийснээр гэмт хэрэг зөрчлөөс урьдчилан сэргийлэх, гэмт хэргийн шалтгаан нөхцлийг арилгах, гэмт хэргийн нийгэм дахь хор хөнөөлийн талаарх мэдлэгийг хүүхдүүд олж авахаас гадна ирээдүйн боловсон хүчин болсон хүүхдүүдийн нийгмийн идэвхи оролцоо нэмэгдэх, гэмт хэрэг зөрчилд санамсаргүй болон санаатай байдлаар өртөх нь багасах, гэмт хэрэг зөрчилд бусдыг өртөхөөс хамгаалах, хүүхдийн оролцоогоор дамжуулан тэдний гэр бүл, найз нөхдийг өртөхөөс сэргийлэх боломжтой. Манай сум нь 10-19-н насны 631 иргэн байгаа ба эдгээрээс ерөнхий боловсролын сургуулийн 5-10 дугаар 10-18-н насны 286 сурагчдыг өөрийн судалгааны үндсэн объект болгон судаллаа.

 **2-Р БҮЛЭГ: ОНОЛЫН ХЭСЭГ**

2.1. Гэмт хэргийн тухай хуулиудын тайлбар

* Монгол Улсын Үндсэн хууль

Монгол Улсын Үндсэн хуульд иргэн хүний эдлэх үндсэн эрх, эрх чөлөөг болон ёсчлон биелүүлэх үндсэн үүргийг тодорхойлсон ба “Хүн эрх, эрх чөлөөгөө эдлэхдээ үндэсний аюулгүй байдал, бусад хүний эрх, эрх чөлөөг хохироож, нийгмийн хэв журмыг гажуудуулж болохгүй”[[1]](#footnote-2) хэмээн заасан байдаг. Тиймээс ч иргэн хүн өөрийн эрхийг эдлэхээс гадна үүргээ биелүүлж амьдрах ёстой бөгөөд иргэний үндсэн үүргийн нэг нь хуулийг дээдлэн хүндэтгэж, сахин биелүүлэх явдал юм. Гэтэл зарим хүн нийгэмд биеэ зөв авч явж, хуулийг сахин биелүүлээгүйгээс гэмт хэрэг үйлдэж, ял шийтгэл хүлээдэг. Гэмт хэргийн нийгэмд аюултай байх шинж нь хүний амь бие, эрүүл мэнд, эрх чөлөө, эд хөрөнгө, төр, нийгмийн эрх ашигт хор аюул учруулж буйгаар илэрхийлэгдэнэ.

Гэм буруутай байх нь гэмт хэргийн үндсэн шинжийн нэг юм. Гэмт хэрэг үйлдэж гэм буруутай нь шүүхээр тогтоогдох хүртэл хэнийг ч гэмт хэрэг үйлдсэн гэм буруутайд тооцдоггүй. Монгол Улсын Үндсэн хуульд “.. Гэм буруутай нь хуулийн дагуу шүүхээр нотлогдох хүртэл хэнийг ч гэмт хэрэг үйлдсэн гэм буруутайд тооцож үл болно. Гэм буруутны ял зэмлэлийг түүний гэр бүлийн гишүүд, төрөл саданд халдаан хэрэглэхийг хориглоно”[[2]](#footnote-3) хэмээн заасан байдаг.

* Монгол Улсын Гэмт хэргээс урьдчилан сэргийлэх тухай хууль

Гэмт хэргээс урьдчилан сэргийлэх үйл ажиллагааг Монгол улсын хэмжээнд 1997 онд батлагдсан Гэмт хэргээс урьдчилан сэргийлэх тухай хуулиийн дагуу, гэмт хэргээс урьдчилан сэргийлэх ажлын зохион байгуулалт, үндсэн чиглэл, төрөл, арга хэлбэр, энэ талаар төр, иргэн, аж ахуйн нэгж, байгууллага, албан тушаалтны хүлээх үүрэг, хариуцлагыг тодорхойлохтой холбогдсон харилцааг зохицуулдаг байна.

Гэмт хэргээс урьдчилан сэргийлэх тухай хуулинд гэмт хэрэгтэй тэмцэх үйл ажиллагаа, болон төр, иргэн, аж ахуйн нэгж, байгууллага, албан тушаалтны хүлээх үүрэг, хариуцлагын талаар тусгаж өгсөн боловч оролцооны хэлбэрийг дэлгэрэнгүй гаргаж өгөөгүй байгаа нь ажиглагдлаа.

Гэмт хэргээс урьдчилан сэргийлэх үйл ажиллагаа гэж “Гэмт хэргийн тухай мэдээллийг судалсны үндсэн дээр гэмт хэрэг гарч байгаа шалтгаан нөхцөлийг тогтоох, арилгах, гэмт хэргээс урьдчилан сэргийлэх, таслан зогсоох талаар авч хэрэгжүүлж байгаа цогцолбор арга хэмжээ мөн.” [[3]](#footnote-4) гэж гэмт хэргээс урьдчилан сэргийлэх тухай хуулинд заасан байна.

Гэмт хэргээс урьдчилан сэргийлэх ажлыг дараахь үндсэн чиглэлээр зохион байгуулж хэрэгжүүлнэ:

* + Гэмт хэргийн талаархи мэдээллийг цуглуулж, судалгаа, дүн шинжилгээ хийх замаар түүний гарч байгаа шалтгаан нөхцөлийг тогтоох;
	+ Гэмт хэргийн шалтгаан нөхцөлийг арилгах нийгэм, эдийн засаг, эрх зүйн арга хэмжээг төлөвлөж хэрэгжүүлэх;
	+ Давтан гэмт хэрэг үйлдэхээс сэргийлэх зорилгоор хорих ял эдлээд суллагдсан хүнд энэ хуульд заасан журмын дагуу захиргааны хяналт тогтоох;
	+ Гэмт хэргээс урьдчилан сэргийлэх ажилд иргэн болон аж ахуйн нэгж, байгууллагыг өмчийн хэлбэр харгалзахгүй татан оролцуулах;
	+ Гэмт хэргээс урьдчилан сэргийлэхтэй холбогдсон хууль тогтоомжийг иргэдэд мэдээлэх, сурталчлах, сургалт зохион байгуулах.

Гэмт хэргээс урьдчилан сэргийлэх ажил дор дурдсан төрөлтэй байна:

1. Ерөнхий арга хэмжээ; Гэмт хэргийн шалтгаан нөхцөлийг арилгахад чиглэсэн эдийн засаг, улс төр, эрх зүй, ёс суртахуун, хүмүүжлийн болон зохион байгуулалтын шинж чанартай нийтлэг арга хэмжээг гэмт хэргээс урьдчилан сэргийлэх ерөнхий арга хэмжээ гэнэ.

2. Тусгай арга хэмжээ; Тодорхой төрлийн гэмт хэргийн шалтгаан нөхцөлийг арилгахад чиглэсэн арга хэмжээг гэмт хэргээс урьдчилан сэргийлэх тусгай арга хэмжээ гэнэ.

3. Нэг бүрчилсэн арга хэмжээ:Тодорхой этгээд гэмт хэрэг үйлдэхээс болон давтан гэмт хэрэг үйлдэхээс урьдчилан сэргийлэхэд чиглэсэн арга хэмжээг гэмт хэргээс урьдчилан сэргийлэх нэг бүрчилсэн арга хэмжээ гэнэ.

Уг хуульд зааснаар иргэн хүн нь 3 үүрэг хүлээж, 4 эрх эдлэхээр заагдсан байна.

* Монгол Улсын Эрүүгийн хууль

Гэмт хэрэг үйлдсэн нь нотлогдсон тохиолдолд Монгол улсын Эрүүгийн хуулинд “Монгол Улсын тусгаар тогтнол, үндэсний аюулгүй байдал, хүний эрх, эрх чөлөө, нийтийн болон хувийн өмч, үндэсний баялаг, байгаль орчин, эрх зүйн журам, энхтайван, хүн төрөлхтөний аюулгүй байдлыг гэмт халдлагаас хамгаалахад оршино”[[4]](#footnote-5) гэсэн байдаг. Мөн **“Эрүүгийн хариуцлага хүлээлгэхээр заасан, нийгэмд аюултай үйлдэл, эс үйлдэхүйг гэмт хэрэг гэнэ”[[5]](#footnote-6)** хэмээн тодорхойлжээ. Гэмт хэрэг нь хүний идэвхтэй (үйлдэл) буюу идэвхгүй (эс үйлдэл) зан үйлээр дамжин илэрдэг. Үйлдэл хийх гэдэг нь хүний идэвхитэй байдал, үйл хөдлөлөөр илэрхийлэгдэнэ.

 Гэмт хэргийн төрөл зүйл, гэмт хэргийн үйлдсэн байдлаар нь Монгол Улсын Эрүүгийн хуулинд дараах байдлаар тайлбарласан байна.

**Гэмт хэргийн ангилал:** Гэмт хэргийн нийгмийн аюулын шинж чанарыг харгалзан түүнд оногдуулж болох ялын хэмжээнээс хамаарч хөнгөн, хүндэвтэр, хүнд, онц хүнд  гэж   ангилна. Хөнгөн, хүндэвтэр  гэмт  хэрэгт  хэрэг  бүртгэгч;  хүнд,  онц  хүнд  гэмт  хэрэгт мөрдөн  байцаагч мөрдөн байцаалт явуулж, хэргийг шалгаж дуусгах үүрэг хүлээдэг. Эрүүгийн хууль нь  ерөнхий ба тусгай анги гэсэн хоёр хэсгээс бүрддэг. Ерөнхий ангид эрүүгийн хариуцлагын үндэслэл, хэмжээ, ял хэрэглэх, ялаас чөлөөлөх журам, нийтлэг  зарчим,  ойлголтыг  тодорхойлдог.  Тусгай  ангид  тодорхой  төрлийн  гэмт хэргийн шинж, түүнд тогтоосон ялын  хэм хэмжээг тодорхойлдог. Торгох ялын хэмжээг хөдөлмөрийн хөлсний доод хэмжээтэй уялдуулан тогтооно.
**Хөнгөн гэмт хэрэг.** Эрүүгийн хуулийн тусгай ангид нэг сарын хөдөлмөрийн хөлсний доод хэмжээг таваас тавь дахин нэмэгдүүлсэнтэй тэнцэх хэмжээний төгрөгөөр  торгох, нэг зуугаас хоёр зуун тавин цаг хүртэл хугацаагаар албадан ажил хийлгэх, эсвэл нэгээс  гурван сар хүртэл хугацаагаар баривчлах ял шийтгэхээр заасан  гэмт хэргийг хөнгөн гэмт хэрэг гэнэ. Хөнгөн гэмт хэрэгт хорих ял оногдуулахгүй.
**Хүндэвтэр гэмт хэрэг.** Эрүүгийн хуулийн тусгай ангид нэг сарын хөдөлмөрийн хөлсний  доод  хэмжээг  51-250  дахин  нэмэгдүүлсэнтэй  тэнцэх  хэмжээний  төгрөгөөр торгох, 251-500 цаг хүртэл хугацаагаар албадан ажил хийлгэх, 3-аас дээш 6 сар хүртэл хугацаагаар баривчлах, эсвэл 5 жил хүртэл хугацаагаар хорих ял шийтгэхээр заасан гэмт хэргийг хүндэвтэр гэмт хэрэг гэнэ.
**Хүнд  гэмт  хэрэг.** Эрүүгийн  хуулийн  тусгай  ангид  нэг  сарын  хөдөлмөрийн хөлсний доод хэмжээг 251-500 дахин нэмэгдүүлсэнтэй тэнцэх хэмжээний төгрөгөөр торгох, эсвэл 5 жилээс дээш 10 жил хүртэл хугацаагаар хорих ял шийтгэхээр заасан гэмт хэргийг хүнд гэмт хэрэг гэнэ.
**Онц хүнд гэмт хэрэг.** Эрүүгийн хуулийн тусгай ангид  10 жилээс дээш 15 жил
хүртэл  хугацаагаар хорих, онцгой тохиолдолд 25 жил хүртэл хугацаагаар хорих буюу цаазаар авах  ял шийтгэхээр заасан гэмт хэргийг онц хүнд гэмт хэрэг гэнэ.

2.3. Хүүхдийн оролцооны тухай

“Хүүхдийн жинхэнэ оролцоо гэдэг нь хүүхэд өөрийн үзэл бодлоо илэрхийлэн шийдвэр гаргахад нөлөөлж, өөрчлөлт хийхэд оролцох явдал юм.”[[6]](#footnote-7) Гэж тайлбарласан байна. Мөн хүүхэд бүр ямар нэгэн ялгаваргүй, тэгш эрхтэйгээр аливаа үйл хэрэгт шууд эсвэл шууд бусаар өөрсдөө хүссэний үндсэн дээр оролцоо үүсч болно. Оролцоо нь тодорхой зарчим, чиглэл, онцлогтой байж болно.

**Оролцооны чиглэл:**

Улс төрийн оролцоо: /Төр, засгийн бүх түвшинд шийдвэр гаргахад оролцох Хүүхдийн чуулган, мини парламент, Хүүхдийн төлөө зөвлөлд дуу хоолойгоо хүргэх, Нэр ба иргэний үнэмлэх авах г.м/

Нийгмийн оролцоо: /Гэр бүл, сургууль, байгаль орчин, эрүүл мэнд, нийгэм соёлын арга хэмжээнд хамрагдах боломж г.м/

Эдийн засгийн оролцоо: /Эдийн засгийн харилцаанд хүүхдийн оролцох эрх, гэр бүл, анги, нийгмийн бүх салбаруудын өөрт хамаатай төсөв хөрөнгийн хэрэгжилтэнд оролцох боломж/

Хэвлэл, мэдээллийн оролцоо: /Хэвлэн нийтлэх, мэдээлэл олж авах, мэдээллийн хэрэгслүүдийг ашиглах, суртчилгаа болон нөлөөлөл хийх талаар/

 **Оролцооны онцлог:**

**Оролцоо бол эрх:**

* Иргэний болон улс төрийн эрх /хүүхдийн чуулган, мини парламентад оролцож, дуу хоолойгоо илэрхийлэх, нэр ба иргэний үнэмлэх авах/
* Мэдлэг мэдээлэл олж авах эрх
* Сурч боловсрох эрх /суурь болосролыг үнэ төлбөргүй эзэмших/
* Хамгаалуулах эрх

**Оролцоо бол үүрэг:**

* Эцэг эх хайрлах, бусдыг хүндэтгэх, тэдэнд туслах
* Байгаль дэлхийгээ хайрлан хамгаалах
* Суурь боловсролыг заавал эзэмших
* Эрүүл мэндээ хамгаалах
* Төрийн хууль ёсыг сахиж, ард түмний түүх соёлын үнэт өвийг хүндэтгэн эзэмших
* Авьяас чадвараа нээн хөгжүүлэх

**Оролцоо бол хөгжлийн түлхүүр:**

* Оролцоо нь хүүхэд багачуудыг амьдралд идэвхитэй, итгэл үнэмшилтэй, бүтээлч, манлайлагч болоход тусалдаг.

**Оролцоо бол арга:**

* Оролцоо нь хүүхдэд мэдлэг боловсрол, дадлага туршлага, бүтээлч хандлагыг бие даан олж авах шалгарсан аргын нэг юм.

**Оролцооны зарчим:**

**Нээлттэй байх**-/Тухайн асуудалд оролцохыг сонирхогч хүүхэд бүрт хориг, саадгүй байх/

**Тэгш байх**- /Аль нэгэн хүүхдэд давуу боломж олгохгүй байх/

**Ялгаварлахгүй байх**- /Хүүхдийн нас хүйс, гарал үүсэл, шашин шүтлэг, газар нутгийн байршил, хэл соёлын байдлаар алагчилан хандахгүй байх/

**Хүүхдийн эрхэд суурилсан байх**- /бүх оролцооны үйл ажиллагаа хүүхдийн эрхэд суурилсан байх/

**Хүүхэд гэж хэн бэ?**

“0-18 насны хүн бүрийг хүүхэд гэдэг” [[7]](#footnote-8)гэж Хүүхдийн эрхийн тухай хуулинд заасан бол “Хүүхдийн эрхийг төрсөн цагаас нь эхлэн 18 насанд хүртэл хамгаалахад энэ хууль үйлчилнэ”[[8]](#footnote-9) гэсэн байна. Хүүхдүүдийг 0-14 насны буюу бага насны хүүхэд, 15-18 нас өсвөр насны хүүхэд гэж ангилан үздэг.

**Хүүхдүүд ямар оролцоог хүсдэг вэ?**

* Өөрийн үзэл бодлоо илэрхийлэх
* Өөрийн чадах зүйлд оролцох, хөгжих
* Өөрийгөө таньж мэдэх, үнэлэх
* Сонирхож буй зүйлдээ сайн дураараа, ямар нэгэн шахалт дарамтгүйгээр оролцох
* Өөрийгөө чадваржуулах, бусдаас суралцах
* Найз нөхөд, хамт олонтой байх
* Ямар нэгэн ялгаваргүйгээр тэгш оролцох
* Аюулгүй байдлаа мэдэрсэн оролцоог туйлаас хүсдэг байна.

**Оролцоо нь хүүхдэд дараах ач холбогдолтой. Үүнд:**

* Өөртөө итгэлтэй бие хүн болж төлөвшинө.
* Бусадтай харилцаж, өөрийгөө чөлөөтэй илэрхийлж сурна.
* Асуудалд өөрийн гэсэн байр сууриас ухамсартай хандаж сурна.
* Бие даан шийдвэр гаргах чадвар нь сайжирна.
* Аливаа үйл ажиллагааг удирдан зохион байгуулах, манлайлах чадвартай болно.
* Шаардлагатай тохиолдолд өөрийгөө ямар нэгэн эрсдлээс хамгаалж сурна.
* Олон талын мэдлэгтэй болж, аливаа зүйлд өөрийн гэсэн дүгнэлт, шийдвэр гаргахад суралцана.
* Өөрт хамаатай асуудлаар үзэл бодлоо илэрхийлж оролцох эрхээ эдэлнэ.

Хүүхдийн ертөнц хиргүй тунгалаг, бүхнийг байгаагаар нь хүлээж авдаг хүүхэд учир хамгийн сайн шүүгч байдаг. Тиймээс аль ч салбарт хүүхдийн оролцоо нь амин чухал, зарим улс орнууд хүүхдийн оролцоо нь төрийг эрүүлжүүлдэг гэж үздэг. Тиймээс хүүхдийн оролцоог дэмжсэн үйл ажиллагааг сайжруулах нь аливаа төрлийн гэмт хэрэг зөрчлөөс урьдчилан сэргийлэх хамгийн сайн арга байж болох юм.

3-Р БҮЛЭГ :СУДАЛГААНЫ ХЭСЭГ

3.1. Зорилгын хүрээний судалгаа

 Судалгаанд хөвсгөл аймгийн Бүрэнтогтох сумын нийт хүн амын 15.3% болох 10-19-н насны иргэдээс судалгааг авахыг зорилоо. Судалгаагаар нийт судалгааг авахаар төлөвлөсөн судалгааны объетийг Ерөнхий боловсролын сургуулийн 10-18-насны сурагчдыг түшиглэн судлагааг авч нэгтгэлээ. Судалгаанд оролцогчдоос анкетийн аргаар судалгааг авч, анкетийн асуулга тус бүрээр дүгнэн, нэгдсэн судалгааны мэдээлэл боловсруулж, судалгааны дүгнэлтийг гаргахыг зорьж энэхүү судалгааг хийлээ.

 Судалгаанд ерөнхий боловсролын сургуулийн 5-12 дугаар ангийн нийт 286 сурагчдын 238 хүүхдээс судалгааг авч нэгтгэлээ. Судалгаанд оролцогчдоос сэдвийнхээ зорилгын хүрээнд 8-н асуулттай анкетийн аргаар судалгааг авч, асуулга тус бүрээр судалгааг дэлгэрэнгүй тайлбарлахыг зорилоо. Судалгаанд оролцсон нийт сурагчдыг хүйсийн байдлаар нь ангилсангүй, зөвхөн тэдний хүсэл сонирхол, оролцох оролцоог илрүүлэхийн тулд асуумж бэлтгэж, анкетын аргаар, түүвэрлэн судалгааг хийж, судалгааны ажлын үндсэн зорилгоо тодорхойллоо.

1. Гэмт хэргээс урьдчилан сэргийлэх ажилд хүүхдийн оролцоо хэрэгтэй юу?

 Гэмт хэргээс урьдчилан сэргийлэх ажилд хүүхдүүдийн оролцох хүсэл, сонирхол их байгааг энэ асуултын графикаас харж болно. Тэднийг оролцуулах талаар ярих биш эхлүүлэх нь чухал байгааг тэмдэглэж болохоор байна.

1. Гэмт хэрэг зөрчлөөс урьдчилан сэргийлэх, гэмт хэргийн шалтгаан нөхцлийг арилгахад хүүхдүүд та нар оролцохыг хүсэж байна уу?

Энэ асуулгын хариултаас харахад хүүхдүүд гэмт хэрэг гэдэг нь муу зүйл юм, түүнээс найз нөхөд болон өөрийгөө, аав, ээж хамаатан саднаа хамгаалах ажилд бид оролцож, тодорхой үүрэг хүлээн ажиллахад бэлэн гэдгээ илэрхийлсэн байна.

1. Гэмт хэрэг зөрчлийн талаархи нийгмийн хор хохирол, гэмт хэрэгт өртсөн хэн нэгнийг хараад бусдыг гэмт хэргээс урьдчилан сэргийлэх, хамгаалах сэтгэл төрж байсан уу?

Хүүхдийн сэтгэл зүй насанд хүрсэн хүмүүсийнхээс эмзэг, мөн аливаа зүйлийг хараад хүлээж авахдаа хурдан, өвөрчхөн байгаа нь энэ асуулгаас бэлхэн харагдаж байна. Тэдний энэ бусдын төлөө гэсэн сайхан сэтгэлийн хүчийг гэмт хэргээс урьдчилан сэргийлэх ажилд татан оролцуулж, бусдыг гэгээрүүлэх, аливаа зүйлийн хор хөнөөлийг ойлгуулахад маш хувь нэмэр оруулж болно.. Хүүхдүүд нь чин сэтгэлээсээ хандах хандлага нь томчуудынхаас илүү байдаг.

1. Та бүхнийг энэ үйл хэрэгт оролцоход саад болж байгаа зүйл байна уу?

\Хэрвээ та “Байна” гэсэн хариултыг сонгосон бол саад болж байгаа зүйлээ нэрлэнэ үү\

Энэ асуулгын хүрээнд хүүхдүүдийн оролцоог авахад тэдний бодлоор яг ямар бэрхшээл байгааг тодруулахыг зорьсон ба тэрхүү саад бэрхшээл нь хэнээс шалтгаалж байгааг илэрүүлж, оролцоог нэмэгдүүлэх боломжийг эрэлхийлэх юм. Харин асуулгын хариулт нь ямар нэгэн бэрхшээл байгаа нь шууд л харагдаж байсан ч яг ямар гэдэг нь жаахан бүрхэг болж ирсэн. Учир нь тэдний бичсэн санал нь

* Томчууд бидний үгийг сонсдоггүй, хүлээж авахыг төдийлөн хүсдэггүй
* Биднийг жаахан гэж үздэг
* Бидний саналыг өчүүхэн, явцуу гэж үздэг учраас оролцуулахаас татгалздаг
* Зөвхөн сурах үйлдээ анхаарахыг эцэг, эхчүүд шаарддаг
* Хичээлээс гадуурхи ажил нь эцэг эхчүүдэд таалагддаггүй
* Биднийг бусдаас суралцах болмжийг томчууд олгохгүй байна
* Бусдад туслах нь сайн үйл хэдий ч гэр бүл сайшаадаггүй гэх мэт байсан нь

хүүхдүүдийн хүсэл сонирхол, оролцох оролцоо, тэмүүлэл их байгаа хэдий ч томчууд түүнийг үгүйсгээд байгаа нь эндээс ажиглагдсан. Бид хүүхдүүддээ “Бусдад тусал, өөрт байгаа зүйлээ бусадтай хуваалц” гэж хэлдэг ч тэрхүү үгийн илрэл болсон үйлдэл хийхийг нь ямагт хориглож, болохгүй зүйл хийх байгаа мэт аашилдаг нь эндээс харагдлаа. Тэд ямар их зүйлийг хийхийг хүсдэг ч дандаа эцэг эх, багш, бусад томчуудад таалагдах гэж өөрсдийн хүсэж буй зүйлээ хойш тавьж, нууж явдаг нь мэдрэгдсэн юм.

1. Та бүхнийг оролцох боломжоор хангасан нөхцөлд ямар хувь нэмэр оруулж чадах вэ?

Хүүхдүүдийн оролцоо нь ямар их зүйлийг бүтээж болохыг бид төдийлөн мэдэхгүй боловч тэдэнд оролцоог нээлттэй үлдээж хувь нэмэрийгнь авах юм бол өөрөөс шалтгаалах бүх зүйлээ дайчлан, бусдын төлөө гэмт хэргийн хор хөнөөлийг сурталчлан ойлгуулж, магадгүй тэр томчуудын хийж чадахгүй байгаа хуулийг хамгийн сайн сахин биелүүлж чадах эрч хүч, урам зориг байгааг би олж харсан.

1. Хүүхдүүд та нар гэмт хэргээс урьдчилан сэргийлэх ажилд оролцож хувь нэмэрээ оруулснаар юуг өөрчилж чадах вэ?

|  |  |  |
| --- | --- | --- |
| **Өөрчилж чадах зүйлс** | **Тоо** | **Хувь** |
| гэмт хэргээс урьдчилан сэргийлж чадна | 56 | 23.50% |
| бусдад зөвлөгөө өгч чадна | 38 | 15.90% |
| бусдын эрүүл мэндийг хамгаална, хорт зуршлаас нь холдуулна | 24 | 10% |
| өөрөө мэдээлэл олж авна, өөрийгөө хамгаална, хөгжүүлнэ | 45 | 18.90% |
| архи тамхи хийдэг газруудыг хяналттай болгоно, багасгана | 21 | 8.90% |
| сумаа камержуулна, хүмүүсийг айдасгүй болгоно | 16 | 6.80% |
| гэр бүл нь тайван болж, сайхан амьдарна | 13 | 5.40% |
| сум орон нутаг хөгжинө | 25 | 10.60% |

Судалгаанд оролцогчдын санал олон учраас санаа нэгтэй утга ойролцоог нь нэгтгэн саналын тоог тавьж, гаргах гэсэн саналыг нь гаргахыг хичээлээ. Мөн санал бүр хүүхдүүдийн өөрчилж чадна гэсэн хүсэл зорилгыг агуулж байгаа болно.

1. Хүүхдүүд та нар гэмт хэргээс урьдчилан сэргийлэх ажлыг ямар хэлбэрээр хэрэгжүүлвэл илүү үр дүнтэй гэж бодож байна.

 Гэмт хэргээс урьдчилан сэргийлэх ажлыг сургалт сурталчилгааны болон спортын арга хэмжээгээр дамжуулан иргэдэд хүргэж болох хэдий ч иргэдийн яг юуг, хэрхэн хүлээн авах гэсэн сонирхол дээр үндэслэн хүргэх нь илүү үр дүнтэй байж болох талтайг энэ асуулгын хариултаас харж болно. Учир нь тэд юэг хүсэж байна, түүнийгээ ямар хэлбэрээр хэрхэн хүлээн авах сонирхолыг нь зохилох байдлаар нь илрүүлж, түүнд тохирсон арга хэмжээг авах нь илүү үр дүнтэй байх юм.

1. Гэмт хэргээс урьдчилан сэргийлэхийн тулд хэрэгжүүлж болох таны санал

Гэмт хэргээс урьдчилан сэргийлэхийн тулд ямар шинэлэг зүйл хийж болох талаар гаргаж ирэхийн тулд энэ асуумжийг оруулсан ба нийт судалгаанд оролцогчдын гаргасан санал бүрийг орхигдуулалгүй, утга агуулга давхардсан саналыг нь тоог нэмж тавин бүрэн оруулахыг хичээж, судалгаа нэгтгэлээ.

|  |  |  |
| --- | --- | --- |
|   | тоо | хувь |
| Архи тамхийг зарахгүй байх | 56 | 23.50% |
| Хүмүүст сургалт сайн хийх | 32 | 13.40% |
| Хүмүүсийн хүсэж байгаа зүйлээр дамжуулж ГХ-ийн талаар сурталчлах | 61 | 25.60% |
| Хараа хяналтыг сайжруулах, камержуулах | 19 | 7.90% |
| ГХ-ээс урьдчилан сэргийлэх зөвлөгөөг өгдөг газар байгуулах | 47 | 19.70% |
| ГХ нь муу зүйл гэдгийг бусдад ойлгуулах | 23 | 9.60% |

3.3. Судалгааны дүгнэлт

Гэмт хэргээс урьдчилан сэргийлэх ажилд хүүхдүүдийн оролцох хүсэл, сонирхол их байгаа ба тэрхүү муу зүйлээс найз нөхөд болон аав, ээж хамаатан садан, өөрийгөө, хамгаалах ажилд оролцож, тодорхой үүрэг хүлээн ажиллахад бэлэн гэдгээ хүүхдүүд илэрхийлсэн байна.

Хүүхдүүд нь сэтгэл зүйн хувьд насанд хүрсэн хүмүүсийнхээс эмзэг, мөн аливаа зүйлийг хараад хүлээж авахдаа хурдан, өвөрчхөн байгаа тэдний энэ бусдын төлөө гэсэн сайхан сэтгэлийн хүчийг гэмт хэргээс урьдчилан сэргийлэх ажилд татан оролцуулж, бусдыг гэгээрүүлэх, аливаа зүйлийн хор хөнөөлийг ойлгуулахад маш хувь нэмэр оруулж болно..

 Хүүхдүүдийн оролцоог авахад насанд хүрэгчдээс шалтгаалсан зарим бэрхшээлүү байна. Эдгээр өэрхшээл нь насанд хүрэгчдиыйн өдөр тэтам гаргадаг зан байдал, үйлдлээр илэрч байгааг хүүхдүүдийн бичсэн саналаас харагдаж байсан учраас залруулж болох зүйл гэж бодож байна. Тиймээс тэдний хийхийг хүссэн зүйлийг нь дэмжээд, хүлээн зөвшөөрөөд өгөх нь эхний алхам юм.

Хүүхдүүдийн оролцоо нь ямар их зүйлийг бүтээж болохыг бид төдийлөн мэдэхгүй боловч тэдэнд оролцоог нээлттэй үлдээж хувь нэмэрийг нь авах юм бол өөрөөс шалтгаалах бүх зүйлээ дайчлан, бусдын төлөө гэмт хэргийн хор хөнөөлийг сурталчлан ойлгуулж, магадгүй тэр томчуудын хийж чадахгүй байгаа хуулийг хамгийн сайн сахин биелүүлж чадах эрч хүч, урам зориг тэдэнд байна.

 Гэмт хэргээс урьдчилан сэргийлэх ажлыг иргэдийн яг юуг, хэрхэн хүлээн авах гэсэн сонирхол дээр үндэслэн хүргэх нь илүү үр дүнтэй, түүнийгээ ямар хэлбэрээр хэрхэн хүлээн авах сонирхолыг нь зонхилох байдлаар нь илрүүлж, түүнд тохирсон арга хэмжээг авах нь чухал юм.

Судалгааны ажлаа дүгнэхэд гэмт хэргээс урьдчилан сэргийлэх ажилд хүүхдүүдийн оролцоо хувь нэмэр асар их чухал болохыг гаргахыг зорьж, тэдэнд ямар их нөөц боломж,эрч хүч байгааг гаргаж ирлээ. Тиймээс гэмт хэрэг зөрчлөөс урьдчилан сэргийлэх, гэмт хэргийн шалтгаан нөхцлийг арилгахад хүүхдүүдийг оролцуулах нь чухал юм гэсэн дүгнэлтэнд хүрлээ. Хүүхдүүдийн оролцоо хув нэмэрийг авснаар насанд хүрэгчдийн өөрчилж чадахгүй байгаа зүйлийг өөрчлөх, мөн нийгмийг эрүүлжүүлэхэд гол нөлөө үзүүлнэ гэдэгт итгэлтэй байна.

ЕРӨНХИЙ ДҮГНЭЛТ

Гэмт хэргээс урьдчилан сэргийлэх ажилд хүүхдүүдийн оролцоо чухал юм. Хүүхдүүийн оролцоог нэмэгдүүлснээр тэднийг гэмт хэрэгт өртөхөөс хамгаалах, урьдчилан сэргийлэх, хүүхдийн оролцоогоор дамжуулан бусдыг гэмт хэрэгт өртөхөөс урьдчилан сэргийлэх, гэмт хэргийн шалтгаан нөхцлийг арилгах нөөц боломж их байгааг судалгаан дээр үндэслэн илрүүллээ. Энэхүү сэдвийн хүрээнд хүүхдүүд нь гэмт хэргээс урьдчилан сэргийлэх ажилд оролцох хүсэл сонирхол их байдагч, саад бэрхшээлээс болоод оролцоо нь төдийлөн сайн биш байгааг судалгааны үзүүлэлтээс дүгнэж болохоор байна.

Эцэст нь нэгтэгн дүгнэхэд гэмт хэргээс урьдчилан сэргийлэх ажилд хүүхдүүдийг оролцуулах нь зүйтэй юм. Хүүхдүүдийн оролцоог дэмжиж өгснөөр олон өөрчлөлтийн гаргах боломжтой гэж үзэж байна. Мөн Гэмт хэргээс урьдчилан сэргийлэх ажлыг зохицуулах салбар зөвлөлийн бүрэлдэхүүнд хүүхдийн насны онцлогийг нь харгалзан үзэж, 1-2 хүүхдийг гишүүнээр оруулан ажиллах нь хэрэгтэй гэж үзлээ.

САНАЛ

Судалгааны ажлын дүгнэлт болон судалгаанд оролцогчдын саналыг нэгтгэн судалгааны ажлын нэгдсэн саналыг дэвшүүлж байна. Үүнд:

* Гэмт хэргээс урьдчилан сэргийлэх ажлыг зохицуулах салбар зөвлөлийн бүрэлдэхүүнд 1-2 хүүхдийг гишүүнээр авч ажиллуулах
* Сумын түвшинд цагдаагийн хэсгийн болон сумын гэмт хэргээс урьдчилан сэргийлэх ажлыг зохицуулах салбар зөвлөлийн дэргэд гэмт хэргээс урьдчилан сэргийлэх, зөвлөгөө дэмжлэг үзүүлэх байнгын ажиллагаатай иргэдэд үйлчлэх төв байгуулах
* Гэмт хэргээс урьдчилан сэргийлэх ажлын төлөвлөгөөг гаргахдаа өмнө гарсан гэмт хэргийн тоон судалгаанд үндэслэн гаргаж байгаа ба энэ аргыг дэлгэрэнгүй болгож, иргэдийн хүсэл сонирхол дээр үндэслэн боловсруулж хэрэгжүүлэх
* Ерөнхий боловсролын сургууль дээр гэмт хэргээс урьдчилан сэргийлэх зөвлөлийг хүүхдүүдийн оролцоон дээр түшиглэн байгуулж, хүүхдийг хүүхдээр нь хамгаалуулах орчинг бүрдүүлэх
* Хуулийн дагуу архи, тамхины тусгай зөвшөөрлийн тоог суманд нэгээс дээш олгохгүй байх бодлого баримтлах, зөвшөөрөлгүй худалдан борлуулж байгаа цэгүүдэд хяналт тавих, үйл ажиллагааг нь зогсоох арга хэмжээг авах

АШИГЛАСАН МАТЕРИАЛ

* Монгол улсын Гэмт хэргээс урьддчилан сэргийлэх тухай хууль
* Монгол улсын Хүүхдийн эрхийн тухай хууль
* Монгол улсын Хүүхдийн эрхийн конвенци
* Монгол улсын Эрүүгийн хууль
* Нутгийн удирдлага сэтгүүл
* Төрийн мэдээлэл
* [**http://zasag.mn**](http://zasag.mn)
* [**http://mongolianeconomy.mn**](http://mongolianeconomy.mn)
* [**http://www.court.bu.gov.mn**](http://www.court.bu.gov.mn)
* [**http://childtofamily.blog.gogo.mn**](http://childtofamily.blog.gogo.mn)
* [**www.legalinfo.mn**](http://www.legalinfo.mn)

ГЭМТ ХЭРЭГ ЗӨРЧЛӨӨС УРЬДЧИЛАН СЭРГИЙЛЭХ, ГЭМТ ХЭРГИЙН ШАЛТГААН

НӨХЦЛИЙГ АРИЛГАХАД ХҮҮХДҮҮДИЙН ОРОЛЦОО БА ХУВЬ НЭМЭР

\Анкетийн судалгаа\

1. Гэмт хэргээс урьдчилан сэргийлэх ажилд хүүхдийн оролцоо хэрэгтэй юу?

А.Тийм Б.Үгүй В.мэдэхгүй

1. Гэмт хэрэг зөрчлөөс урьдчилан сэргийлэх, гэмт хэргийн шалтгаан нөхцлийг арилгахад хүүхдүүд та нар оролцохыг хүсэж байна уу?

А.Тийм Б.Үгүй В.Боломж олдвол оролцоно.

1. Гэмт хэрэг зөрчлийн талаархи нийгмийн хор хохирол, гэмт хэрэгт өртсөн хэн нэгнийг хараад урьдчилан сэргийлэх, хамгаалах сэтгэл төрж байсан уу?

А.Тийм Б.Үгүй В.Бодож байсан ч боломжгүй байх

1. Та бүхнийг энэ үйл хэрэгт оролцоход саад болж байгаа зүйл байна уу?

А. Байхгүй Б.Байна.

\Б хариултыг сонгосон бол юу гэдгээ товчхон тодорхойлно уу? .................................................................................................................................................

1. Та бүхнийг оролцох боломжоор хангасан нөхцөлд ямар хувь нэмэр оруулж чадах вэ?

А.Бусдад тусалж, гэмт хэргийн талаархи хор хөнөөлийн талаар сурталчилж чадна.

Б.Гэмт хэргээс урьдчилан сэргийлэх үйл ажиллагааг хуулийн дагуу сайн хэрэгжүүлнэ.

В.Өөрөөс шалтгаалах шаардлагатай гэсэн бүх зүйлээ дайчлан оролцож чадна.

1. Хүүхдүүд та нар гэмт хэргээс урьдчилан сэргийлэх ажилд оролцож хувь нэмэрээ оруулснаар юуг өөрчилж чадах вэ?

А..................................................................................................................

Б....................................................................................................................

В....................................................................................................................

1. Хүүхдүүд та нар гэмт хэргээс урьдчилан сэргийлэх ажлыг ямар хэлбэрээр хэрэгжүүлвэл илүү үр дүнтэй гэж бодож байна.

 А.Хууль сурталчлах \Сургалт, Тоглоом\ Б.Спортын арга хэмжээ\Мэдээлэл хүргэх\

 В. Бусад Г. Иргэдийн хүсэлтээр

8. Гэмт хэргээс урьдчилан сэргийлэхийн тулд хрэгжүүлж болох таны санал.

1. Монгол Улсын Үндсэн хууль [↑](#footnote-ref-2)
2. Монгол Улсын Үндсэн хууль [↑](#footnote-ref-3)
3. Гэмт хэргээс урьдчилан сэргийлэх тухай хууль [↑](#footnote-ref-4)
4. Монгол улсын Эрүүгийн хууль [↑](#footnote-ref-5)
5. Монгол улсын Эрүүгийн хууль [↑](#footnote-ref-6)
6. http://childtofamily.blog.gogo.mn [↑](#footnote-ref-7)
7. Монгол улсын хүүхдийн эрхийн тухай конвенци [↑](#footnote-ref-8)
8. Монгол улсын хүүхдийн эрхийн тухай хууль [↑](#footnote-ref-9)